Modified Motorcycle Association of Finland ry		29.9.2003
PL 115
00511 Helsinki
Sähköposti: sihteeri@mmaf.fi

Liikenne- ja viestintäministeriö
Ajoneuvotekninen yksikkö

Kysely moottoripyörien osien jyvitysarvojen muuttamisaikataulusta

Viite: VaVM 46/2002 vp - HE 271/2002 vp, valtiovarainvaliokunnan mietintö 46/2002 vp

Laki autoverolain muuttamisesta hyväksyttiin eduskunnassa 14.02.2003. Eduskunta liitti lakiin ponnen, jossa ”eduskunta edellyttää liikenne- ja viestintäministeriön antavan asetuksen, jonka mukaan autoverolain 3 §:n mukaista prosenttiosuutta laskettaessa ei oteta huomioon sellaisia vaihdettavia kulutusosia, joiden vaihtaminen on välttämätöntä liikenneturvallisuuden vuoksi tai osia, jotka parantavat ajoneuvon liikenneturvallisuusominaisuuksia”.

MMAF (Modified Motorcycle Association of Finland ry.) haluaa tiedustella minkälaisiin toimenpiteisiin ja millä aikataululla liikenne- ja viestintäministeriö on ryhtynyt korjatakseen nämä ns. jyvityssäännöt.

Sekä MMAF että SMOTO (Suomen Motoristit ry.) toivovat voivansa antaa lausunnon uusista jyvityssäännöistä niiden valmisteluvaiheessa. Järjestöt voivat pyynnöstä valmistella myös laajemman lausunnon yksityiskohdista ja periaatteista, joita tulisi ottaa huomioon kun uusia jyvityssääntöjä valmistellaan.

Säädöksissä ristiriita moottoripyörien sallittujen mittojen osalta

Asetuksessa ajoneuvon käytöstä tiellä (1257/1992) säädetään moottoripyörän suurimmista sallituista mitoista. Ajoneuvolainsäädännön kokonaisuudistuksen yhtenä tavoitteena oli harmonisoida Suomen lainsäädäntöä EU:n ajoneuvolainsäädännön kanssa. Nämä enimmäismitat onkin asetettu EU:n ajoneuvoluokkamääritysten mukaisesti.

Ajoneuvolainsäädännön kokonaisuudistuksen yhteydessä liikenneministeriön päätös moottoripyörän ja mopon rakenteen muuttamisesta (332/1992) jätettiin ennalleen. Uusittu asetus ajoneuvojen käytöstä tiellä sekä mainittu LiikMp eivät ole sisällöltään johdonmukaisia. Koska asetuksen sisältö perustuu EU:n lainsäädäntöön, pidämme tärkeänä myös alemmanasteisen kotimaisen sääntelyn
saattamista sisällöllisesti johdonmukaiseksi yhteisön sääntelyn kanssa.

MMAF ehdottaa, että kyseisen päätöksen (332/1992) 3 §:n d) kohta joko poistetaan kokonaan tai muutetaan muotoon: ”moottoripyörän mitat, enimmäispituus mukaan lukien, eivät saa ylittää mittoja, joista säädetään asetuksessa ajoneuvon käytöstä tiellä (1257/1992)”.

Kunnioittaen,

Paul Malk
Sihteeri
Modified Motorcycle Association of Finland ry
Suomen Motoristit ry:n jäsenjärjestö